Region Nordjyllands politikere kendte på forhånd intet til, at lægerne i dag har indsat nødberedskab for at så mange læger som muligt kunne samles til stormøde i Odense. Og det undrer regionens næstformand Bente Lauridsen (SF).

- Jeg synes, det ville have været rimeligt, at vi på forhånd havde hørt om, at borgerne ville blive mødt af et nødberedskab, siger Bente Lauridsen. Hun er sikker på, at lægerne overholder den overenskomst, lægerne har med regionen, således at ingen nordjyske patienter er ladt i stikken, men synes alligevel, det ville have klædt lægerne at informere regionen direkte, således at informationerne ikke alene er kommet ud gennem medierne. - Jeg synes, det er mærkeligt, at vi skal informeres om det gennem pressen, siger Bente Lauridsen. Formanden for de praktiserende læger i Nordjylland, Kai Bernth forstår ikke kritikken. - Vi har ingen pligt til at informere regionen, så længe vi overholder vores overenskomst, og det gør vi. Vi har informeret gennem pressen, og det, er jeg sikker på, at regionen også er opmærksom på, siger Kai Bernth. Alle læger har igen i morgen åbent som normalt.